Overvågning: Kommunerne skal have mulighed for at overvåge borgerne ikke kun ved restauranter og barer, men også i andre områder, der kan være utrygge uden politiets tilladelse. Det mener justitsminister Nick Hækkerup (S), der vil udvide kommunernes mulighed for at videoovervåge markant.

Derfor præsenterer regeringen onsdag en ændring til dens oprindelige lovforslag. Med ændringen åbnes der for, at ministeren kan give kommunerne tilladelse til at opsætte tv-overvågning i områder, de vurderer er utrygge. Det kan være parkeringsarealer, parker eller tuneller, men reelt er der ingen begrænsning. Det gælder alle offentlige arealer, hvor der er almindelig færdsel, hvis ministeren siger god for det.

- Nick Hækkerup, hvorfor skal der åbnes op for, at kommuner kan overvåge p-pladser og andre offentlige arealer, hvis du som minister giver lov?

- Fordi nogle kommuner har efterspurgt det. I første omgang Kolding, der ret eksplicit ønsker at overvåge i forbindelse med restaurationsvirksomheder. Vi lavede et lovforslag, som kom i høring. Der var bemærkninger om, at det ville være godt, hvis kommunen også fik lov at opsætte kameraer andre steder. Det giver vi mulighed for, at kommunerne kan gøre, hvis de beder mig om det. Det gør vi for at give kommunerne mulighed for at skabe tryghed i områder, hvor de vurderer kameraer vil være et godt værktøj.

- Regner du med et flertal i Folketinget for forslaget?

- Ja, jeg tror, de fleste vil sige, at hvis kommunerne, som er tættest på virkeligheden, har opfattelsen af, at det er nødvendigt, hvorfor skulle vi så på Christiansborg stille os i vejen for det?

- Hvordan vil du så som minister vurdere, om en kommune skal have tilladelse til øget overvågning eller ej?

- Det kommer til at handle om, om det vil fremme trygheden. Hvis en kommune siger, den har haft kæmpe kriminalitetsproblemer i den her park eller i den her tunnel, vil jeg som udgangspunkt være positiv. Jeg har selv tidligere været borgmester, og jeg ved, at borgmestre har et rigtigt godt kendskab til, hvad der foregår lokalt. Den virkelighedserfaring vil jeg sætte i spil.

- I dag kan politiet give kommunerne tilladelse til at overvåge, hvis politiet mener, der er behov for det. Hvorfor er du som minister mere kompetent til at vurdere, om der bør sættes et kamera op, end politiet er?

- Det er jeg sikkert heller ikke. Men vi skal tænke os om, når vi laver ekstra overvågning. Derfor er det godt, der sidder nogen centralt og ser, hvordan det udvikler sig. Kommuner får mulighed for at overvåge restauranter uden at spørge. Et sted med almindelig færdsel som en park eller en tunnel kan de spørge mig. Hvis jeg så er i tvivl, kan jeg spørge politiet. Det vigtige er den virkelighed, kommunerne oplever, og de eksempler på kriminalitet og utryghed, de gerne vil have lov til at håndtere.

- Ifølge Det Kriminalpræventive råd har videoovervågning ikke umiddelbart nogen forebyggende effekt på eksempelvis overfald. Hvorfor vælger I alligevel at imødekomme Kolding Kommunes ønske?

- Det er rigtigt, videoovervågning ikke virker på at forebygge impulsoverfald, men det er rigtigt effektivt til efterforskning. Altså er der sket noget, så kan vi fange dem, der har begået forbrydelsen.

- Alle borgere, ikke kun kriminelle, vil blive overvåget. Hvad med privatlivets fred?

- Det er derfor, vi siger, der ikke skal overvåges hvor som helst. Vi siger, at kommuner kan overvåge i forbindelse med restaurationsliv, hvor vi ved, der er en risiko for kriminalitet. De kan gøre det ved deres egne bygninger. Alle andre steder skal omkring mig, så vi sikrer, det ikke tager overhånd, og så vi kan følge med fra centralt hold.

- Der er allerede 1,5 millioner overvågningskameraer i Danmark. Nu får kommunerne større muligheder for at sætte endnu flere kameraer op. Er vi ved at kunne kalde Danmark for et overvågningssamfund?

- Nej, det synes jeg slet ikke. Jeg har i hvert fald ikke nogen fornemmelse af at være overvåget, når jeg færdes i det offentlige rum i Danmark. De steder, hvor der er overvågning som i metroen, s-toget eller andre steder, har jeg kun en oplevelse af, at det er godt for mig og godt for vores mulighed for at bekæmpe kriminalitet.

- Hvad er sikkerheden for, at du sætter grænsen det rigtige sted, når kommunerne skal søge tilladelse hos dig?

- Det bliver en vurdering af, hvordan det udvikler sig og i høj grad, hvad kommunerne siger om, hvorfor de gerne vil lave overvågning de enkelte steder.

- Kolding Kommune vil overvåge områder, hvor politiet har sagt, der ikke er behov. Hvorfor overhovedet give dem mulighed for at sætte kameraer op der?

- Jeg tror meget på, at kommunerne har viden om, hvor skoen trykker, og det hører med til kommunal selvbestemmelse, at kommunerne har mulighed for at tage de skridt, der er nødvendige i deres eget lokalområde for at skabe tryghed.